
"Akár mi is lehettünk volna…"A gödöllői holocaust

Dolgozatom célja a holokauszt gödöllői eseményeinek feltárása és rekonstruálása a korabeli hiteles dokumentumok, és egy túlélő beszámolója alapján.
A mai oktatási rendszerben a holokauszt a diákok számára csak, mint statisztikai adatok leltára jelenik meg. A holokauszt megértéséhez fontos, hogy a diákok személyes viszonyulást alakíthassanak ki a témával kapcsolatban, tisztázódjanak bennük az eseményekkel kapcsolatos fogalmak.
A zsidóság története a honfoglalás előtti időkre nyúlik vissza, első magyarországi megjelenésük a rómaiakhoz kapcsolható. A későbbi korokban is folyamatosan jelen lévő izraeliták, némelyik időszakban, mint „bűnbak”, némelyik időszakban pedig, mint kiemelt státusszal rendelkező csoport a magyar történelemben. Gödöllői letelepedésük eleinte Grassalkovich Antal, a terület földesura által tiltott, majd az 1848-as szabadságharc után, érdemeik elismeréseként, megkapják a teljes jogegyenlőséget, azaz a földvásárlás, szabad költözés és házasodás jogait. Az első világháborút megelőző időszakra a békés építkezés és fejlődés, majd az első világháború után a folyamatos és egyre erősödő antiszemitizmus a jellemző.
1944-ben Gödöllőről 100-120 főt deportáltak az auschwitzi megsemmisítő táborokba, közülük csupán egy fő (Forgách János) tért haza. Ezzel a gödöllői zsidó hitközség megszűnt létezni.
A zsidó és más kisebbségi csoportok elleni gyűlölet a mai korban is erőteljesen jelen van, melynek egyik legfőbb oka az információk hiánya, és a kisebbségi csoportokkal szembeni téves elképzelések jelenléte. Ezért tartom fontosnak, hogy a pedagógiai munkámban a diákokhoz minél közelebb hozzam a témát, amikor erre lehetőség adódik.



